b'\n_START_ARTICLE_\nSutartis d\xc4\x97l \xc5\xa1ik\xc5\xa1nosparni\xc5\xb3 apsaugos Europoje\n_START_PARAGRAPH_\nSutartis d\xc4\x97l \xc5\xa1ik\xc5\xa1nosparni\xc5\xb3 apsaugos Europoje (taip pat \xc5\xbeinoma kaip EUROBATS arba Londono sutartis)\xc2\xa0\xe2\x80\x93 tarptautin\xc4\x97 sutartis, kuria siekiama apsaugoti \xc5\xa1ik\xc5\xa1nosparnius j\xc4\x85 pasira\xc5\xa1iusi\xc5\xb3 \xc5\xa1ali\xc5\xb3 teritorijose. Priimta 1991\xc2\xa0m. Londone, Bonos konvencijos \xc5\xa1ali\xc5\xb3 nari\xc5\xb3 susitikimo metu. \xc4\xaesigaliojo 1994\xc2\xa0m. 2012\xc2\xa0m. pabaigos duomenimis, sutart\xc4\xaf ratifikav\xc4\x99 35 valstyb\xc4\x97s. Lietuva yra EUROBATS nar\xc4\x97 nuo 2001\xc2\xa0m. lapkri\xc4\x8dio m\xc4\x97n._NEWLINE_Sutartis priklauso Jungtini\xc5\xb3 Taut\xc5\xb3 Aplinkos apsaugos programai.\n_START_SECTION_\nTurinys\n_START_PARAGRAPH_\nPasira\xc5\xa1\xc4\x99 sutart\xc4\xaf \xc5\xa1alys pasi\xc5\xbeada d\xc4\x97ti pastangas apsaugoti j\xc5\xb3 teritorijose esan\xc4\x8dias \xc5\xa1ik\xc5\xa1nosparni\xc5\xb3 r\xc5\xab\xc5\xa1is, u\xc5\xbedrausdamos j\xc5\xb3 gaudym\xc4\x85, laikym\xc4\x85 bei med\xc5\xbeiokl\xc4\x99, i\xc5\xa1skyrus kai tai reikalinga mokslo reikm\xc4\x97ms. \xc5\xa0alys taip pat turi identifikuoti \xc5\xa1ik\xc5\xa1nosparniams svarbias buveines ir siekti j\xc5\xb3 apsaugos, sekti \xc5\xa1i\xc5\xb3 gyv\xc5\xabn\xc5\xb3 populiacij\xc4\x85, migracij\xc4\x85.\n_START_SECTION_\nValdymas\n_START_PARAGRAPH_\nPagrindinis sutarties valdomasis organas yra kas trejus ketverius metus vykstan\xc4\x8dios \xc5\xa1ali\xc5\xb3 nari\xc5\xb3 konferencijos. Kasmet vyksta patariamojo komiteto susitikimai, kuriuose aptariami smulkesni klausimai, analizuojami naujausi duomenys, ruo\xc5\xa1iami pasi\xc5\xablymai svarstymui konferencij\xc5\xb3 metu. Nuolatinis komitetas taip pat renkasi kiekvienais metais ir aptaria administracinius klausimus. Galiausiai, nuolat veikia EUROBATS sekretoriatas, koordinuojantis su sutartimi susijusius reikalus, renginius, renkantis duomenis, u\xc5\xbesiimantis \xc5\xa1vie\xc4\x8diam\xc4\x85ja veikla. Viena i\xc5\xa1 \xc5\xbeinomiausi\xc5\xb3 sekretoriato iniciatyv\xc5\xb3 yra Europos \xc5\xa1ik\xc5\xa1nosparni\xc5\xb3 naktis.'